Virallinen lehti nro C 362 , 02/12/1996 s. 0243



A4-0321/96 Päätöslauselma asiantuntijaryhmän kilpailupolitiikkaa uudessa kauppaa koskevassa järjestelyssä käsittelevästä kertomuksesta: Kansainvälisen yhteistyön ja sääntöjen lujittaminen (KOM(95)0359 - C4-0352/95) Euroopan parlamentti, joka - ottaa huomioon asiantuntijaryhmän kilpailupolitiikkaa uudessa kauppaa koskevassa järjestelyssä käsittelevän kertomuksen (KOM(95)0359 - C4-0352/95), - ottaa huomioon komission neuvostolle antaman tiedonannon «Kohti kansainvälistä kilpailuoikeutta» (KOM(96)0284), - ottaa huomioon 14. helmikuuta 1996 antamansa päätöslauselman komission 24. kilpailupolitiikkaa koskevasta kertomuksesta ja erityisesti sen osan «Kansainväliset näkökohdat» ((EYVL C 65, 4.3.1996, s. 90)), - ottaa huomioon taloudellisten ulkosuhteiden valiokunnan mietinnön sekä talous- ja raha-asioita sekä teollisuuspolitiikkaa käsittelevän valiokunnan lausunnon (A4-0321/96), A. viittaa yhä enenevään monenkeskisen kaupantekojärjestelmän puitteissa tapahtuvaan kansainvälisten kauppa-, palvelu- ja investointivirtojen vapauttamiseen, B. viittaa kansainvälisellä tasolla toimivien yritysten liikkumavaran lisääntymiseen markkinoiden maailmanlaajuistumisen seurauksena, C. ottaa huomioon sen tosiasian, että jo vuonna 1946 oli Havannan peruskirjasta käytyjen neuvottelujen yhteydessä sovittu kansainvälisistä kilpailusäännöistä, joita ei kuitenkaan sisällytetty yleiseen tulli- ja kauppasopimukseen (GATT), D. viittaa OECD:ssä ja YK:ssa tehtyyn työhön kilpailusääntöjen ja menettelytapaohjeiden luomiseksi kansainvälisellä tasolla toimiville yrityksille, E. ottaa huomioon, että pyrkimys vapaaseen ja rehelliseen kilpailuun noudattaen tiettyjä sääntöjä, myös kansainvälisellä tasolla, on yksi liberaalin maailmankauppajärjestelmän kulmakivistä, jota ilman liberalisointitoimien jatkaminen tulee johtamaan kansalaisten lisääntyvään vastustukseen erityisesti teollisuusmaissa; 1. Toteaa, että Uruguayn kierroksella saavutettuihin tuloksiin perustuva maailmanmarkkinoiden todellinen integraatio etenee, mikä puolestaan enenevässä määrin kaventaa mahdollisuuksia toteuttaa itsenäistä kansallista talouspolitiikkaa myös alueellisten taloudellisten yhteenliittymien tasolla; 2. Viittaa siihen, että maailmanlaajuinen tulliesteiden purkaminen on johtanut tullien ulkopuolisten esteiden merkityksen kasvuun suojattaessa kotimaan markkinoita; näihin suojatoimiin kuuluvat myös sellaiset yritysten kilpailunvastaiset toimintamenettelyt, jotka voivat rajoittaa tai kumota WTO:n sopimuspuolten sopimia tullietuuksia; 3. Huomauttaa, että olemassa oleva WTO:n säännöstö, polkumyynnin vastaisia sääntöjä lukuun ottamatta, koostuu yksinomaan WTO:n sopimuspuolten hallituksia koskevista oikeuksista ja velvoitteista, jotka eivät päde yritysten, monikansallisten yritysten ja yksityishenkilöiden toimintaan; 4. Pitää kilpailusääntöjen puuttumista tai niiden tehotonta soveltamista eritoten kehitysmaissa tai teollistuvissa maissa merkittävänä haittatekijänä rajat ylittävässä taloudellisessa toiminnassa, viittaa lisäksi teollisuusmaiden välillä vallitseviin suuriin eroihin kilpailusääntöjen alalla, mikä vaikeuttaa ehdottoman välttämätöntä yhteistyötä kansallisten kilpailupolitiikasta vastaavien viranomaisten välillä; 5. Viittaa tässä yhteydessä rajat ylittäviin yritysten välisiin sopimuksiin ja yhteenliittymiin, joiden arviointi kilpailupoliittisessa mielessä ylittää kansallisten kilpailuviranomaisten toimivallan ja joihin kohdistetut kilpailupoliittiset toimenpiteet saattavat johtaa ongelmiin, koska niillä on vaikutuksia myös rajojen ulkopuolella; 6. Pitää tämän vuoksi tervetulleena komission neuvostolle tiedonannossaan tekemää aloitetta, jossa komissio ehdottaa, että WTO:n ministerikokouksessa joulukuussa 1996 vaaditaan nimettäväksi työryhmä, jonka tehtävänä olisi kilpailusääntöjä koskevien kansainvälisten puitteiden kehittäminen, mutta on huolestunut siitä, ettei kilpailupolitiikkaa koskevia kysymyksiä otettu monenvälisestä investointisopimuksesta käytävien OECD-neuvottelujen esityslistalle; 7. Pitää WTO:ta sopivimpana kansainvälisenä elimenä valmistelemaan ja sopimaan kansainvälisistä kilpailusäännöistä, koska muutkin maailmankauppaa koskevat järjestelyt kuuluvat sen toimialaan ja koska sopimuspuolten lukumäärä on suuri ja niiden joukossa on useita kehitysmaita; lisäksi WTO:lla on pysyvät neuvottelurakenteet sekä mahdollisuus turvautua yhtenäiseen riitojensovittelumenettelyyn; 8. Pitää muiden kansainvälisten järjestöjen, kuten esim. OECD:n ja UNCTAD:in, työtä merkittävänä panoksena monenkeskisten kilpailusääntöjen kehittämiselle; 9. On sitä mieltä, että kansainvälisten kilpailusääntöjen on perustuttava tasa- arvoisuuteen ja avoimuuteen ja että niissä on otettava huomioon hallitsevan markkina-aseman väärinkäyttöön, yritysten välisiin kilpailunvastaisiin sopimuksiin (kartellit) ja yritysten yhteensulautumien valvontaan (fuusiot) liittyvät kysymykset; 10. Viittaa lisäksi valtiontukia koskevien määräysten kauppapoliittiseen merkitykseen; Maailman kauppajärjestöllä on GATT-sopimuksen vientitukien kieltoa koskevassa XVI artiklassa pohja valtiontukia koskeville määräyksille, joita kuitenkin täytyy laajentaa, kuten on tehty esim. OECD:n laivanrakennusta koskevassa sopimuksessa tai EU:n ja Yhdysvaltojen kahdenkeskisessä siviililentokoneita koskevassa sopimuksessa; 11. Kannattaa, että vientitakuihin liittyvien ongelmien merkitystä kilpailupolitiikalle tutkitaan lähemmin, piilotukien ehkäisemiseksi; 12. Pitää EU:n kilpailupoliittisia määräyksiä ja avustussäännöksiä sekä EU:n kilpailupoliittista käytäntöä hyvänä lähtökohtana laadittaessa kansainvälisiä kilpailusääntöjä, joissa tosin tulee ottaa huomioon WTO:n sopimuspuolten suuret taloudelliset erot; 13. On sitä mieltä, että kilpailupolitiikalle on ensin muotoiltava yhteiset periaatteet, joiden saattamisesta osaksi kansallista lainsäädäntöä ja joiden tehokkaaseen täytäntöönpanoon liittyvistä kysymyksistä WTO:n sopimuspuolten tulisi sitovasti päättää; siirtymäkausista keskusteltaessa on maiden erilainen taloudellinen kehitystaso otettava huomioon; 14. On vakuuttunut siitä, että kansainvälisten kilpailusääntöjen luominen vähentää yhä enenevässä määrin tarvetta tukeutua polkumyynnin vastaisiin toimenpiteisiin, koska polkumyyntitoimenpiteet ovat mahdollisia vain nykyisten kilpailunrajoitusten vallitessa, eritoten tuotaessa polkumyyntituotteita uudestaan maahan; 15. On siksi sen kannalla, että Maailman kauppajärjestössä on aloitettava neuvottelut, joiden päämääränä on monenkeskisiin maailmankauppaa koskeviin järjestelyihin liittyvien kilpailupoliittisten vähimmäisnormien hyväksyminen; 16. Pyytää kansainvälisen kilpailuviranomaisen perustamista osaksi WTO:ta, jolla olisi käytössään tuomioistuimen kaltaisia sitovia menettelyitä; 17. Vaatii komissiota esittämään neuvostolle luonnoksen tähän liittyvistä neuvotteluvaltuuksista, joiden tärkeimpinä osina tulisi olla yritysten välisten kilpailua rajoittavien sopimusten kieltäminen (kartellit), valtion rajat ylittävien yhteensulautumien valvominen sekä valtiontukia käsittelevä säännöstö sekä kehitysmaiden erityiset suojelutarpeet huomioon ottavat määräykset; 18. Tunnustaa, että EU:n ja lukuisten kolmansien maiden välillä vallitsevat kahdenkeskiset yhteistyösopimukset kilpailupolitiikan alalla ovat tarpeellisena apuna tehostettaessa kansainvälistä kilpailua, mutta on kuitenkin vakuuttunut siitä, ettei tämä kahdenkeskisten sopimusten verkosto voi korvata monenkeskistä kilpailujärjestelyä; 19. Viittaa erityisesti ongelmiin EU:n ja kolmansien maiden kilpailuviranomaisten välisessä luottamuksellisessa tiedonvaihdossa, joka on tärkeä kilpailupolitiikkaan liittyvä näkökohta; 20. Viittaa siihen, että yksittäisten maiden kilpailusääntöjen laaja yhdenmukaistaminen, siten kuin se olisi mahdollista kilpailupolitiikan kansainvälisten sääntöjen puitteissa, on välttämätön edellytys kansallisten kilpailuviranomaisten väliselle luottamukselliselle tietojen vaihdolle; 21. Puoltaa siksi, riippumatta pyrkimyksistä monenkeskisellä tasolla, tärkeimpien teollisuusmaiden kilpailusääntöjen harmonisointia, koska se on EU:n ja kolmansien maiden kilpailuviranomaisten välisen tiiviimmän yhteistyön edellytys; 22. Kehottaa puhemiestään välittämään tämän päätöslauselman komissiolle ja neuvostolle, jäsenvaltioiden hallituksille ja parlamenteille sekä WTO:n ministerikokoukseen Singaporeen joulukuussa 1996 kokoontuville osapuolille.